《题王维辋川图》
元代·贡师泰

开图纵奇观，江山郁相缪。两垞矗岧岧，重湖渺浟浟。

邃宇抗疏岭，危亭俯圆流。春坞辛夷发，夏陌高槐稠。

竹馆翠阴晚，萸沜红实秋。远墅漆未割，近园椒欲收。

惊鸟避溪泉，野鹿逐岩幽。日暮川上归，凉飙荡孤舟。

霭霭云气合，漠漠烟光浮。顾思天宝初，纲纪坏不修。

《霓裳》按妖拍，鼙鼓起奸谋。岂无匡济术，乃为间旷留。

菱歌自来往，葩辞更倡酬。遂令摹写间，意度犹可求。

乾坤多变态，江海生暮愁。白鸥飞不去，千载空悠悠。

作者简介：（1298—1362）元宁国府宣城人，字泰甫，号玩斋。贡奎子。国子生。泰定帝泰定四年授从仕郎、太和州判官。累除绍兴路总管府推官，郡有疑狱，悉为详谳而剖决之，治行为诸郡最。惠宗至正十四年，为吏部侍郎。时江淮兵起，京师缺粮。师泰至浙西籴粮百万石给京师。迁兵部侍郎。旋为平江路总管。十五年，张士诚破平江，师泰逃匿海滨。士诚降元，出任两浙都转运盐使。二十二年，召为秘书卿，道卒。工诗文。有《玩斋集》。